Rijeka, 4. veljače 2020.g.

**NAJAVA DOGAĐANJA**

**FESTIVALE SUSJEDSTAVA EPK OVE NEDJELJE OTVARA ZVONČARSKA SIMFONIJA U ČAVLIMA**

Ove nedjelje započinju Festivali susjedstava Europske prijestolnice kulture spektakularnom Zvončarskom simfonijom u Čavlima. U dva termina besplatan prijevoz do Čavli autobusom Rijeke 2020.

**U Čavlima, jednom od 27 susjedstava Europske prijestolnice kulture, ove se nedjelje održava prvi u nizu Festivala susjedstava. Riječ je o *Zvončarskoj simfoniji*,** koja ujedno i otvara Festivale susjedstava što se tijekom 2020. godine održavaju diljem Primorsko-goranske županije.

*Zvončarska simfonija* započinje **u nedjelju 9. veljače 2020. s početkom u 12 sati okupljanjem zvončara pred OŠ Čavle i kretanjem povorke zvončara Ulicom Čavja do Trga hrvatskih branitelja u Čavlima.** **U isto vrijeme (12 sati) na Trgu hrvatskih branitelja održava se protokolarni dio Otvorenja Festivala susjedstava.**

**Od OŠ Čavle, predvođena Karlovačkim bubnjarima, glasna će i impresivna povorka od 500-tinjak europskih i hrvatskih zvončara u 12 sati krenuti do Trga hrvatskih branitelja, a na trasi kretanja pratit će ih mnogobrojni gledatelji te voditelji na čak tri pozornice.**Na čelu povorke zvončara bit će njemački partneri susjedstva Čavle, zvončarske grupe Vorstandschaft des Klausen i Bärbele Verein iz Immenstada iz Njemačke, a na začelju domaćini, Grobnički dondolaši. Ostali sudionici povorke su: Bušari iz Mađarske, bugarski Survakari te Griški krabunosi, Didi s Kamešnice, Kukuljanski zvončari, Crnoluški pesniki, Ćićski zgončari, Zametski zvončari, Žejanski zvončari i udruga Črna sraka iz Hrvatske. Njima će se kao predstavnici Riječkog karnevala pridružiti i Meštar Toni te ovogodišnja kraljica Dora Pilepić.

**Po dolasku ove povorke na Trg hrvatskih branitelja, u 16.00 sati, bit će izvedena jedinstvena *Zvončarska simfonija* pod dirigentskom palicom riječkog jazz glazbenika, gitarista, multiinstrumentalista, aranžera i kompozitora Zorana Majstorovića, samih zvončara te Karlovačkih bubnjara!**

Radi se o spoju glazbe, ritma i zvona, svojevrsnoj jazz improvizaciji koja gradi novi glazbeni svijet. To je audio-vizualni doživljaj koji glazbu pretvara u obredni ritual. Zvončarsko zvono stapa se s čovjekom, postajući dio tijela. To je ujedno i specifičnost zvončara, da žrtvujući vlastito tijelo, zvone teškim zvonima, čime tjeraju zle duhove zime i prizivaju novu nadu, novi proljetni ciklus.

Baš kao i sami zvončari, svako je zvono različito, različite težine i različitog spektra frekvencija koje proizvodi. Tu do izražaja dolazi vještina zvončara koji zvone usklađenim ritmom vlastitim tijelima, proizvodeći svi zajedno istovremenu ritmičku tutnjavu, stvarajući *Zvončarsku simfoniju*.

Na dan održavanja *Zvončarske simfonije*, 9. veljače 2020.g., RIJEKA 2020 organizira **besplatan prijevoz** iz Rijeke do Čavli, jednim autobusom u dvije ture. Autobus kreće s Jelačićevog trga u Rijeci u 10.20 i 11.20 sati, a povratak iz centra Čavli do Rijeke je u 17.15 i 18.15 sati.

Broj mjesta je ograničen, a svoje mjesto zainteresirani mogu **rezervirati do petka, 9. veljače 2020.g. u 16 sati** na e-mail adresi: [**dunja.matic-bencic@rijeka2020.eu**](mailto:dunja.matic-bencic@rijeka2020.eu)

**Nositelji inicijative susjedstva Čavle su:** Turistička zajednica Općine Čavle, Udruga Grobnički dondolaši, Udruga Palentar i Općina Čavle.

Unaprijed zahvaljujem na objavi najave.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42